ปิดบัญชีประเทศปี58 มีทรัพย์สิน6.6ล้านล้านบาท
กรมบัญชีกลางปิดบัญชีและจัดทำงบการเงินแผ่นดิน ประจำปีงบประมาณ 2558 ประเทศมีสินทรัพย์สูงกว่า 6.6 ล้านล้านบาท
1 ก.พ. 2559

กรมบัญชีกลางปิดบัญชีและจัดทำงบการเงินแผ่นดิน ประจำปีงบประมาณ 2558 ประเทศมีสินทรัพย์สูงกว่า 6.6 ล้านล้านบาท
นายมนัส แจ่มเวหา อธิบดีกรมบัญชีกลาง เปิดเผยว่า กรมบัญชีกลางได้เร่งรัดจัดทำงบการเงินแผ่นดินประจำปีงบประมาณ พ.ศ. 2558 เสร็จสิ้นเป็นที่เรียบร้อยแล้ว  และส่งให้สำนักงานการตรวจเงินแผ่นดินแล้ว โดยใช้ระยะเวลาเพียง 3 เดือนจากวันสิ้นปีงบประมาณเท่านั้น และในปีงบประมาณ 2558 รัฐบาลสามารถจัดเก็บรายได้แผ่นดิน 2.1 ล้านล้านบาท เพิ่มขึ้นจากปีก่อนหน้า  6% โดยมีรายได้สำคัญเพิ่มขึ้นจากการจัดเก็บรายได้ของ กรมสรรพสามิตกว่า 4.7 แสนล้านบาท และรายได้รัฐพาณิชย์เพิ่มขึ้น 2.6 แสนล้านบาท ส่วนรายจ่ายของรัฐบาลสูงกว่ารายได้ 2.7 แสนล้านบาท รายจ่ายส่วนใหญ่กว่า 93% เป็นรายจ่ายตามงบประมาณ
ขณะที่ บัญชีแผ่นดินประจำปี 2558 แสดงสินทรัพย์ของรัฐบาล 6.6 ล้านล้านบาท ประกอบด้วย ที่ราชพัสดุพื้นที่ 10.35 ล้านไร่ มูลค่า 3.8 ล้านล้านบาท คิดเป็น 57% ของสินทรัพย์รวม รองลงมาเป็นเงินลงทุนในรัฐวิสาหกิจ 62 แห่ง มูลค่า 1.7 ล้านล้านบาท คิดเป็น 26% ของสินทรัพย์รวม และเงินคงคลังจำนวน 4.5 แสนล้านบาท ด้านหนี้สินของรัฐบาลมีหนี้สินรวม 4.6 ล้านล้านบาท ซึ่งส่วนใหญ่เป็นหนี้เงินกู้ 4.2 ล้านล้านบาท ในรูปของพันธบัตรรัฐบาล
นายมนัส กล่าวว่า การจัดทำงบการเงินแผ่นดิน เป็นภารกิจหนึ่งที่สำคัญของกรมบัญชีกลาง เพื่อสะท้อนถึงฐานะการเงินและผลการดำเนินงานของแผ่นดิน โดยรวบรวมมาจากผลการดำเนินงานของรัฐบาลปีที่ผ่านมา ซึ่งจะแสดงความโปร่งใสทางการคลังและเป็นข้อมูลที่มีประโยชน์ต่อรัฐบาลในการกำหนดนโยบายทางการคลัง อีกทั้งยังเป็นการสร้างความเชื่อมั่นให้แก่นักลงทุน ส่งผลให้รัฐบาลมีศักยภาพในการระดมทุนได้มากขึ้น